MOŽNO SPRÍSTUPNIŤ

Predkladacia správa

	Na základe § 147  rokovacieho poriadku Národnej rady SR predkladá minister dopravy, pôšt a telekomunikácií SR na opätovné prerokovanie vládou SR Návrh na voľbu predsedu Poštového úradu. Materiál bol predložený na schválenie predchádzajúcej vláde SR v auguste 2002, ktorá schválila Prof. RNDr. Ing. Karola Achimského, CSc. za predsedu Poštového úradu svojím uznesením č. 844 zo 7. augusta 2002.

	Zákonom Národnej rady Slovenskej republiky č. 507/2001 Z.z. o poštových službách (ďalej len „zákon o poštových službách“) je, ako orgán štátnej správy v poštových službách okrem Ministerstva dopravy, pôšt a telekomunikácií Slovenskej republiky, určený aj Poštový úrad.

	Podľa § 12 ods. 1 až 3 zákona o poštových službách na čele úradu je predseda, ktorého volí a odvoláva Národná rada Slovenskej republiky na návrh vlády Slovenskej republiky. Funkčné obdobie predsedu úradu je šesťročné. Predseda úradu môže vykonávať funkciu najviac dve po sebe nasledujúce funkčné obdobia.

Navrhnutý kandidát bol vybraný na základe kritérií uverejnených inzerátom v denníkoch PRÁCA a SME. 

Materiál obsahuje prehlásenie o súhlase Prof. RNDr. Ing. Karola Achimského, CSc. s funkciou predsedu Poštového úradu, v ktorom je uvedené jeho rodné číslo, preto podľa § 9 ods.1 zákona č. 211/2000 Z.z. o slobodnom prístupe k informáciám, navrhujeme túto stránku nesprístupňovať.

Uznesenie vlády č. 844 zo 7. augusta 2002 k návrhu na voľbu predsedu Poštového úradu   navrhujeme zrušiť.